राज्‍यसभा चुनाव 2018 : 59 में से सिर्फ 26 सीटों पर होगा मतदान, बदलने जा रहा है सदन का गणित  
अप्रैल में राज्‍यसभा के 62 सदस्‍य सेवानिवृत्‍त हो रहे हैं
राज्‍यसभा के तीन मनोनीत सदस्‍य भी सेवानिवृत्‍त हो रहे हैं
10 राज्‍यों के 33 उम्‍मीदवारों का निर्विरोध चुनाव संपन्‍न हो चुका है
संसद के उच्‍च सदन के लिए आज वोटिंग होनी है. अप्रैल में राज्‍यसभा के 62 सदस्‍य सेवानिवृत्‍त हो रहे हैं. इनमें तीन मनोनीत सदस्‍य हैं. राज्‍यसभा की 59 सीटों में से 10 राज्‍यों के 33 उम्‍मीदवारों का निर्विरोध चुनाव संपन्‍न हो चुका है और राज्‍यसभा चुनाव में आज 26 सीटों के लिए चुनाव होना हैं. राज्‍यसभा चुनाव में आज जिन राज्‍यों में चुनाव होने हैं उनमें उत्‍तर-प्रदेश, पश्चिम बंगाल, कर्नाटक, झारखंड,  केरल, छत्‍तीसगढ़ और तेलंगाना शामिल है. आपको बता दें कि केरल में राज्‍यसभा का उपचुनाव होना है. यहां जनता दल यूनाइटेड (जेडीयू) के सांसद एमपी वीरेंद्र कुमार के इस्‍तीफे के बाद से जगह खाली हुई थी. 17 राज्‍यों से आने वाले इन सदस्‍यों में सर्वाधिक संख्‍या उत्‍तर प्रदेश से है. यूपी की 10 सीटों पर चुनाव होना है. हालांकि गुजरात में अहमद पटेल की राज्यसभा सीट के लिए जिस तरह कांटे की टक्कर देखी गई, वैसे होने की संभावना नहीं है.